CELEX: 52015PC0231
Language: sk
Date: 2015-05-29
Title: Návrh VYKONÁVACIE ROZHODNUTIE RADY, ktorým sa mení rozhodnutie 2009/790/ES s cieľom povoliť Poľsku predĺžiť uplatňovanie osobitného opatrenia odchyľujúceho sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli29. 5. 2015
            COM(2015) 231 final
            2015/0118(NLE)
            Návrh
            VYKONÁVACIE ROZHODNUTIE RADY,
            ktorým sa mení rozhodnutie 2009/790/ES s cieľom povoliť Poľsku predĺžiť uplatňovanie osobitného opatrenia odchyľujúceho sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Dôvody a ciele návrhu
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH, alebo zabrániť určitým druhom daňových únikov alebo vyhýbaniu sa daňovej povinnosti.
            
            
               V liste, ktorý Komisia zaevidovala 23. decembra 2014, Poľsko požiadalo o povolenie naďalej uplatňovať oslobodenie od DPH pre zdaniteľné osoby, ktorých ročný obrat nepresahuje ekvivalent sumy 30 000 EUR v národnej mene pri prepočítacom kurze platnom v deň jeho pristúpenia. O žiadosti predloženej Poľskom Komisia v súlade s článkom 395 ods. 2 smernice o DPH informovala ostatné členské štáty listom zo 6. februára 2015. Listom z 9. februára 2015 Komisia oznámila Poľsku, že má všetky informácie potrebné na posúdenie danej žiadosti.
            
            
               Všeobecný kontext
            
            
               Podľa kapitoly 1 hlavy XII smernice o DPH sa členským štátom umožňuje, aby uplatnili osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na svojich vstupoch.
            
            
               Podľa článku 287 ods. 14 smernice o DPH Poľsko môže oslobodiť od DPH zdaniteľné osoby, ktorých ročný obrat nepresahuje ekvivalent sumy 10 000 EUR v národnej mene pri prepočítacom kurze platnom v deň jeho pristúpenia.
            
            
               Poľsko v roku 2009 požiadalo o odchýlku s cieľom zjednodušiť povinnosti spojené s DPH malým obchodníkom a uľahčiť výber daní vnútroštátnej daňovej správe. Rozhodnutím Rady 2009/790/ES z 20. októbra 2009
                  2
                Rada povolila Poľsku, aby do 31. decembra 2012 uplatňovalo oslobodenie od DPH na zdaniteľné osoby, ktorých ročný obrat nepresahuje ekvivalent sumy 30 000 EUR v národnej mene. Rozhodnutím Rady 2012/769/EÚ
                  3
                sa platnosť tejto odchýlky predĺžila do 31. decembra 2015. Toto opatrenie je pre zdaniteľné osoby dobrovoľné. Poľsko v súčasnosti žiada o predĺženie platnosti tohto opatrenia.
            
            
               Z informácií poskytnutých Poľskom vyplýva, že v dôsledku uplatňovania opatrenia využilo oslobodenie od DPH 103 617 zdaniteľných osôb s ročným obratom od 10 000 do 30 000 EUR, čo podľa odhadov viedlo v roku 2013 k zníženiu celkovej sumy príjmov z DPH do štátneho rozpočtu približne o 0,32 %.
            
            
               Preto sa navrhuje, aby sa platnosť odchýlky predĺžila na ďalšie obdobie do 31. decembra 2018 alebo dovtedy, kým nenadobudne účinnosť smernica o prahu ročného obratu, ktorý zdaniteľná osoba nemôže presiahnuť, aby mohla byť oslobodená od DPH, podľa toho, ktorý dátum nastane skôr.
            
            
               Existujúce ustanovenia v oblasti návrhu
            
            
               Podobné odchýlky sa udelili iným členským štátom.
            
            
               Súlad s ostatnými politikami a cieľmi Únie
            
            
               Toto opatrenie je v súlade s cieľmi Únie pre malé podniky, ako sa uvádzajú v oznámení Komisie „Najskôr myslieť v malom“ – Iniciatíva „Small Business Act“ pre Európu [KOM(2008) 394 z 25. júna 2008].
            
            
               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Konzultácie so zainteresovanými stranami
            
            
               Neuplatňuje sa.
            
            
               Získavanie a využívanie expertízy
            
         
         
            
               Externá expertíza nebola potrebná.
            
            
               Posúdenie vplyvu
            
            
               Cieľom návrhu vykonávacieho rozhodnutia Rady je pokračovať ďalšie tri roky v uplatňovaní zjednodušujúceho opatrenia, ktorým sa odstraňujú mnohé povinnosti spojené s DPH pre podniky pôsobiace s ročným obratom, ktorý nepresahuje ekvivalent sumy 30 000 EUR v národnej mene, a rozhodnutie má preto potenciálne priaznivý vplyv na zníženie administratívnej záťaže pre viac ako 100 000 zdaniteľných osôb v porovnaní s len 0,32 % očakávaným znížením celkových príjmov DPH.
            
            
               3.PRÁVNE PRVKY NÁVRHU
            
            
               Zhrnutie navrhovaného opatrenia
            
            
               Povolenie pre Poľsko, aby mohlo naďalej uplatňovať opatrenie odchyľujúce sa od smernice o DPH, pokiaľ ide o zjednodušujúce opatrenie pre podniky s ročným obratom, ktorý nepresahuje ekvivalent sumy 30 000 EUR v národnej mene pri prepočítacom kurze platnom v deň jeho pristúpenia.
            
            
               Právny základ
            
            
               Článok 395 smernice o DPH.
            
            
               Zásada subsidiarity
            
            
               Návrh patrí do výlučnej právomoci Európskej únie. Zásada subsidiarity sa preto neuplatňuje.
            
            
               Zásada proporcionality
            
            
               Návrh je v súlade so zásadou proporcionality z týchto dôvodov:
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu.
            
            
               Výber nástrojov
            
            
               Navrhované nástroje: vykonávacie rozhodnutie Rady.
            
            
               Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je vykonávacie rozhodnutie Rady najvhodnejším nástrojom, keďže môže byť určené jednotlivým členským štátom.
            
            
               4.VPLYV NA ROZPOČET
            
            
               Návrh nemá vplyv na rozpočet EÚ, pretože Poľsko vykoná výpočet kompenzácie v súlade s článkom 6 nariadenia Rady (EHS, EURATOM) č. 1553/89.
            
            
               5.VOLITEĽNÉ PRVKY
            
         
         
            
               Návrh obsahuje doložku o ukončení platnosti.
            
            
               2015/0118 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení rozhodnutie 2009/790/ES s cieľom povoliť Poľsku predĺžiť uplatňovanie osobitného opatrenia odchyľujúceho sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  4
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Ustanovenia článku 287 ods. 14 smernice 2006/112/ES umožňujú Poľsku oslobodiť od DPH zdaniteľné osoby s ročným obratom, ktorý nepresahuje ekvivalent sumy 10 000 EUR v národnej mene pri prepočítacom kurze platnom v deň pristúpenia Poľska.
            
            
               (2)Poľsku bolo rozhodnutím Rady 2009/790/ES
                  5
                povolené do 31. decembra 2012 na základe odchýlky oslobodiť od DPH zdaniteľné osoby, ktorých ročný obrat nepresahuje ekvivalent sumy 30 000 EUR v národnej mene pri prepočítacom kurze platnom v deň jeho pristúpenia.
            
            
               (3)Vykonávacím rozhodnutím Rady 2012/769/EÚ
                  6
                bola platnosť tohto odchyľujúceho sa opatrenia ustanoveného v rozhodnutí Rady 2009/790/ES predĺžená do 31. decembra 2015.
            
            
               (4)V liste, ktorý Komisia zaevidovala 23. decembra 2014, Poľsko požiadalo o povolenie predĺžiť uplatňovanie opatrenia odchyľujúceho sa od článku 287 ods. 14 smernice 2006/112/ES, aby mohlo naďalej uplatňovať oslobodenie od dane z pridanej hodnoty (DPH) na zdaniteľné osoby, ktorých ročný obrat nepresahuje ekvivalent sumy 30 000 EUR v národnej mene pri prepočítacom kurze platnom v deň jeho pristúpenia. Na základe tohto opatrenia by tieto zdaniteľné osoby boli naďalej oslobodené od určitých alebo všetkých povinností súvisiacich s DPH uvedených v kapitolách 2 až 6 hlavy XI smernice 2006/112/ES.
            
            
               (5)Komisia o žiadosti Poľska informovala ostatné členské štáty listom zo 6. februára 2015. Listom z 9. februára 2015 Komisia oznámila Poľsku, že má všetky informácie potrebné na posúdenie danej žiadosti.
            
            
               (6)Z informácií poskytnutých Poľskom vyplýva, že 103 617 zdaniteľných osôb využilo uplatnenie opatrenia, čo podľa odhadov viedlo k zníženiu celkovej sumy príjmov z DPH do štátneho rozpočtu v roku 2013 približne o 0,32 %.
            
            
               (7)Keďže tento vyšší prah mal za následok obmedzené povinnosti spojené s DPH pre najmenšie podniky, pričom tieto si naďalej môžu zvoliť všeobecnú úpravu platby DPH v súlade s článkom 290 smernice 2006/112/ES, Poľsku by sa malo povoliť uplatňovať dané opatrenie aj na ďalšie časovo obmedzené obdobie. Odchýlka nemá žiadny vplyv na vlastné zdroje Únie plynúce z DPH.
            
            
               (8)Rozhodnutie 2009/790/ES zmenené rozhodnutím 2012/769/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Článok 2 rozhodnutia 2009/790/ES zmenený článkom 1 rozhodnutia 2012/769/EÚ sa mení takto:
            
            
               „Článok 2
            
            
               Toto rozhodnutie nadobúda účinnosť dňom jeho oznámenia.
            
            
               Uplatňuje sa od 1. januára 2016 do 31. decembra 2018“.
            
            
               Článok 2
            
            
               Toto rozhodnutie je určené Poľskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1.
               
               
                  
                     (2)
                  Ú. v. EÚ L 283, 30.10.2009, s. 53 – 54.
               
               
                  
                     (3)
                  Ú. v. EÚ L 338, 12.12.2012, s. 27 – 28.
               
               
                  
                     (4)
                  Ú. v. EÚ L 347, 11.12.2006, s. 1.
               
               
                  
                     (5)
                  Rozhodnutie Rady 2009/790/ES z 20. októbra 2009, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 283, 30.10.2009, s. 53).
               
               
                  
                     (6)
                  Vykonávacie rozhodnutie Rady 2012/769/EÚ zo 4. decembra 2012 (Ú. v. EÚ L 338, 12.12.2012, s. 27).